ทองปิดบวก 5.3 ดอลล์
สัญญาทองคำตลาดนิวยอร์กปิดพุ่งขึ้นเหนือระดับ 1,730 ดอลลาร์/ออนซ์ วิตกเศรษฐกิจสหรัฐหนุนแรงซื้อทอง
15 พ.ย. 2555

สัญญาทองคำตลาดนิวยอร์กปิดพุ่งขึ้นเหนือระดับ 1,730 ดอลลาร์/ออนซ์ วิตกเศรษฐกิจสหรัฐหนุนแรงซื้อทอง
สัญญาทองคำตลาด COMEX (Commodity Exchange) ส่งมอบเดือนธ.ค.เพิ่มขึ้น 5.3 ดอลลาร์ หรือ 0.31% ปิดที่ 1,730.1 ดอลลาร์ หลังจากเคลื่อนตัวในช่วง 1720.50 - 1734.10 ดอลลาร์
นักลงทุนเข้าซื้อทองคำหลังจากสหรัฐเปิดเผยข้อมูลเศรษฐกิจที่อ่อนแอ รวมถึงยอดค้าปลีกเดือนต.ค.ปรับตัวลดลงเกินคาด 0.3% จากผลกระทบของพายุเฮอริเคนแซนดี้ที่พัดถล่มแถบอีสต์โคสต์ของสหรัฐในช่วงสัปดาห์สุดท้ายของเดือนต.ค. ขณะที่ดัชนีราคาผู้ผลิต (PPI) เดือนต.ค.ปรับลดลง 0.2% จากเดือนก.ย. โดยเป็นการลดลงครั้งแรกในรอบ 5 เดือน จากราคารถยนต์และราคาพลังงานที่อ่อนแรงลง
นอกจากนี้ นักลงทุนยังเข้าซื้อทองคำเพื่อความปลอดภัย หลังจากมีรายงานข่าวว่าผู้บัญชาการทางทหารของฮามาสเสียชีวิตเมื่ออิสราเอลปฏิบัติการโจมตีทาง อากาศโดยพุ่งเป้าไปที่รถยนต์ของเขา ซึ่งสถานการณ์ดังกล่าวสะท้อนให้เห็นถึงความไม่สงบที่ทวีความรุนแรงในตะวันออกกลาง